დანაშაულის ჩადენიდან 2 წლის მერე გაიხსნა ეს საქმე, ჩემი მეგობარი დაიჭირეს, რომელთანაც მქონდა მოყოლილი და მან გვამხილა ჩვენ. მე მაშინ იქ არც იარაღი მქონია, მაგრამ რადგან ადრე ნასამართლევი ვიყავი, ორგანიზატორობის მუხლი წამიყენეს და მკვლელობაც. მკვლელობაში სასამართლომ გამამართლა, თუმცა ორგანიზატორად მაინც დამასახელეს და დახვრეტა მომისაჯეს. ყველაფერს რომ დეტალებში დაგილაგებენ, მერე რთულია, არ აღიარო დანაშაული. ძალიან გულწრფელი ვარ თქვენთან, მართლა არ ვიყავი ორგანიზატორი. უზენაესი სასამართლოს მოსამართლემ, იური ტაბუცაძემ დახვრეტა მომისაჯა, არადა, მართლა არ ველოდი ამას. ძალიან ვნანობ, რომ იმ დანაშაულის დროს იქ ვიყავი და ჩემმა მეგობარმა ეს ჩაიდინა.